VSL sklep III Cp 1362/99
Datum: 1999-10-27T02:00:00.000+02:00
ecli: ECLI:SI:VSLJ:1999:III.CP.1362.99
sodisce: Višje sodišče v Ljubljani
oddelek: Civilni oddelek
institut: postopek pri ugovoru zoper sklep o izvršbi na podlagi verodostojne listine
jedro: Če dolžnik sklep o izvršbi izpodbija v celoti, sodišče razveljavi sklep o izvršbi v delu, s katerim je dovolilo izvršbo, in opravljena izvršilna dejanja in postopek nadaljuje kot pri ugovoru zoper plačilni nalog.

 
zveza: ZIZ člen 62,  62/2,  62,  62/2.

## Jedro

Če dolžnik sklep o izvršbi izpodbija v celoti, sodišče razveljavi sklep o izvršbi v delu, s katerim je dovolilo izvršbo, in opravljena izvršilna dejanja in postopek nadaljuje kot pri ugovoru zoper plačilni nalog.

## Izrek

Pritožba se zavrne kot neutemeljena in se potrdi sklep sodišča prve stopnje.

## Obrazložitev

Z izpodbijanim sklepom je sodišče prve stopnje po delnem umiku izvršilnega predloga, to je v obsegu plačane glavnice 35.917,50 SIT, izvršbo ustavilo. Odločilo pa je še, da se v ostalem sklep o izvršbi razveljavi in bo o zahtevku odločeno v pravdnem postopku.

Upnik se proti sklepu pod tč. 2 pritožuje in predlaga, da sodišče dolžnikov ugovor obravnava kot neutemeljen in mu naloži plačilo zakonitih zamudnih obresti ter stroškov postopka. Dolžnik namreč ugovora ni utemeljil, ampak je v njem le priznal lastno zamudo.

Odločitev o razveljavitvi sklepa o izvršbi glede navedenih pripadkov je torej nezakonita in bi bilo treba izvršilni naslov obdržati v veljavi ter od dolžnika izterjati pripoznane obresti in stroške postopka.

Pritožba ni utemeljena.

Iz dolžnikovega ugovora (list. št. 5) povsem nedvoumno sledi, da se nanaša na celoten sklep o izvršbi. Kadar pa dolžnik sklep o izvršbi izpodbija v celoti, sodišče glede na določilo 2. odst. 62. čl. Zakona o izvršbi in zavarovanju (ZIZ) ne more in ne sme ravnati drugače kot nadaljevati postopek, kakor pri ugovoru zoper plačilni nalog.

V obravnavanem primeru je torej ne glede na siceršnjo vsebino ugovora, iz katere je dolžnikova plačilna zamuda res razvidna, prvo sodišče pravilno odločilo. Prvostopenjski sklep je zato pritožbeno sodišče v izpodbijanem delu potrdilo.